ભગલાની વહુનો મિજાજ ઠંડો પડ્યો. એણે ભગલાને કહ્યું : ‘આપણે રાજા અને સૌ પ્રધાનોને સહપરિવાર આપણા બંગલે જમવા બોલાવીએ !’ ભગલો કહે : ‘રાજા બહુ લોભી હોય છે ! તે આપણો જાદુઈ હીરો પડાવી લેશે અને આપણને જેલમાં પૂરી દેશે !!’ ભગલાની વહુ બહુ જિદ્દી હતી એટલે ભગલાને તેની વાત માનવી પડી ! ભગલાએ રાજાને અને પ્રધાનોને પરિવાર સાથે મિજબાની માટે બોલાવ્યા ! ભાત ભાતનાં ભોજન અને જાહોજલાલી જાદુઈ હીરાની છે એ જાણ્યા પછી, રાજાએ ભગલાને કહ્યું : આ જાદુઈ હીરો મને આપી દે ! ભગલાએ નમ્રતાથી ના પાડી એટલે રાજાએ સૈનિકોને તેનો જાદુઈ હીરો છીનવી લેવા હુકમ કર્યો ! ભગલાએ જાદુઈ તલવાર કાઢીને હજાર સૈનિકનાં માથાં ધડથી જુદાં કરી નાખ્યાં અને રાજાને પણ જાદુઈ લાકડીથી મેથીપાક જમાડ્યો ! રાજાની સાન ઠેકાણે આવી ગઈ ! તેણે ભગલાને જાદુઈ હીરો પાછો આપી દીધો અને તેના હજાર સૈનિકોને જીવતા કરવા કહ્યું, ભગલાએ જાદુઈ ઊનના ટુકડા દરેક ધડ-માથાં પર મૂક્યા અને હજાર સૈનિક જીવતાજાગતા થઈ ગયા અને સૌ એકી અવાજે બોલી ઊઠ્યા : ‘ભગલા શેઠનો જય હો !’